OpenLLM-France/wikimedia huggingface dataset:
# Saharanpur

Saharanpur (hindi: सहारनपुर, urdú: سهارنپور) és una ciutat i corporació municipal a Uttar Pradesh capital del districte de Saharanpur i de la divisió de Saharanpur. Està situada a 29° 58′ N, 77° 33′ E﻿ / ﻿29.97°N,77.55°E﻿ / 29.97; 77.55 als dos costats del Dhamaula Nadi i creuada també pel riu Pandhoi (Pandhoi Nadi), i consta al cens del 2001 amb una població de 452.925 habitants. La població fa un segle era:
* 1872: 43,844
* 1881: 59.194
* 1891: 63.194
* 1901: 66.254

## Llocs interessants

* Saharanpur botanical gardens, coneguts om Company Garden, fundats abans del 1750 amb el nom de Farahat-Bakhsh, i adquirits el 1817 per la Companyia Britànica de les Índies Orientals.
* Ambedkar Park
* Rius Dhamola i Paon Dhoi amb el pont Tees Dara Pul
* Lala Das Ka Bada amb temples i un minaret
* Festival de Gughal Mela, al setembre
* Temples de Patheshwar, Shiv Mandir, Jainbagh, Bhuteshwar, Bagheshwar, Laxmi Narayan, Balaji Temple, Sai Baba Dham, Shri Hari Darshan Mandir, Pataleshwar, Jama Masjid, Madarsa Mazahir-ul-Uloom, capella Nau-gaza Peer, capella Ojhria Peer, Teliyon Ki Masjid, Toprre del rellotge i mesquita de Ghantaghar, mesquita Shahjahani, Mesquita Angoori, Mesquita de l'Estació de tren, Tableegh-markaz, Shakumbhri Devi i temple Parshwanath (jainista)
* Modern temple de Sai Baba

## Història

La ciutat fou fundada vers 1340 i deriva el seu nom del santó musulmà Shah Haran Chishti. El fundador fou Sah Ranveer Singh i estava rodejada per Nakhasa, Rani Bajar, Shah Bahlol i la porta de Lakhi al llarg del riu Pandhoi. Estava emmurallada i tenia quatre portes: Sarai, Mali, Buria i Lakhi; la fortalesa estava a la localitat(mohalla) de Chaudarian.
En temps d'Akbar el Gran fou capital d'un sarkar i fou ciutat on s'encunyava moneda. Va passar als britànics el 1803.
El 1867 es va constituir la municipalitat. L'obertura del North-Western Railway el 1869 va ajudar a prosperar a la ciutat que el 1870 va canalitzar els dos rius que la creuen i el 1900 va pavimentar els carrers.

## Referències

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.
* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.

## Enllaços externs

* Saharanpur - Lloc web oficial
# Casa Majó (Tremp)

La Casa Majó és una obra de Tremp (Pallars Jussà) protegida com a Bé Cultural d'Interès Local.

## Descripció

Casa construïda entre mitgeres, de tres nivells d'alçat (planta baixa i dos pisos) refeta, probablement, sobre la base d'un edifici anterior. Destaca la porta principal, conformada per un arc de mig punt de grans dovelles de pedra regulars i brancals igualment petris, sense escut ni cap altre element decoratiu.

## Història

No es disposa de dades sobre la construcció de Casa Majói l'únic element que testimonia la seva antiguitat és l'arc que conforma la porta d'accés, que mostra les característiques pròpies de les grans portalades d'estil renaixentista datables vers el segle xvi.

## Referències

* 1 2 «Casa Majó». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 12 març 2019].
# Sant Vicenç de Besalú

Sant Vicenç de Besalú és una església del municipi de Besalú (Garrotxa) voltada per carrers i oberta a una petita plaça, exempta de qualsevol altra edificació. És una construcció declarada bé cultural d'interès nacional.

## Descripció

És un temple de tres naus amb creuer i tres absis semicirculars. La nau central és coberta amb volta seguida de canó apuntat i les laterals amb volta de quart de cercle, que se sostenen sobre grans pilars de secció quadrangular. Al mur de migdia s'obre una portada, d'arc rodó, d'un romànic tardà molt elaborat, amb decoració abundant als capitells i les arquivoltes. Al mur de ponent, o façana principal, s'obre un altre portal, força senzill, que ja podem qualificar de gòtic. És format per un arc de mig punt adovellat, emmarcat per un guardapols i dos parells de columnes amb capitells, de regust gòtic. Damunt d'aquesta porta hi ha un finestral ogival, que conté un rosetó i quatre petits arcs rodons. La decoració de l'absis és encara romànica, amb arcuacions cegues sota un fris de dents de serra. A la dreta de la façana s'aixeca el campanar, obra segurament del segle xvii, i format per un cos superior de planta octogonal, amb obertures d'arc de mig punt a quatre de les cares.

## Història

L'església de Sant Vicenç era originàriament la parròquia de Besalú, funció que ara comparteix amb l'església de l'antic monestir de Sant Pere. És documentada ja el 977, en què el comte Miró Bonfill la cedeix a l'església de Santa Maria. Si bé el seu origen és, doncs, anterior, l'edifici actual correspon a la tercera o quarta reedificació de l'església, feta probablement al pas dels segles XII al XIII, amb alguns elements ja característics del gòtic. En una visita pastoral del 1420 se'ns diu que tenia nou altars. En època gòtica es construí una capella adossada al costat nord. A ponent d'aquesta s'edificà a inicis del segle xviii la capella dels Dolors, enderrocada els anys 1960, en una restauració que retornà a l'edifici la simplicitat que no tenia abans de l'incendi del 1936.

## Referències

* 1 2 3 4 Romànic Obert. «Sant Vicenç de Besalú». Romànic Obert. Arxivat de l'original el 3 d’octubre 2013. [Consulta: 29 setembre 2013].
* 1 2 «Sant Vicenç de Besalú». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 7 octubre 2014].

## Enllaços externs

* «Sant Vicenç de Besalú». Inventari del Patrimoni Arqueològic i Paleontològic de Catalunya. Direcció General del Patrimoni Cultural de la Generalitat de Catalunya.
# Kalimantan Meridional

Kalimantan Meridional o Kalimantan del Sud (en indonesi: Kalimantan Selatan) és una província d'Indonèsia. Es troba a Kalimantan, el territori indonesi de Borneo, rodejada per l'estret de Makassar a l'est, Kalimantan Central a l'oest i al nord, la mar de Java al sud i Kalimantan Oriental al nord. La capital provincial és Banjarmasin i la població era de poc més de 3.625 milions de persones en el cens de l'any 2010, amb una estimació oficial creixent de 3.913.908 el gener de 2014.
És una zona on la intensitat anual de precipitació és alta, oscil·la entre 2.000 i 3.700 mm. El nombre mitjà de dies plujosos per any és de 120. El riu principal que la travessa és el Barito, utilitzat com a ruta de transport cap al nord de la província i al centre de Kalimantan. Els principals recursos naturals són el bosc i el carbó. Els dipòsits de carbó es troben en gairebé tota la província, i en alguns llocs són explotats comercialment. Altres petits recursos són el petroli, or, pedres precioses, fosfat i granit.

## Divisió administrativa

El Kalimantan Meridional té onze regències (kabupaten), amb capitals administratives cadascuna:
* Balangan (Paringin)
* Banjar (Martapura)
* Barito Kuala (Marabahan)
* Hulu Sungai del Sud (Kandangan)
* Hulu Sungai Central (Barabai)
* Hulu Sungai del Nord (Amuntai)
* Kotabaru (Kotabaru)
* Tanah Laut (Tanjung)
* Tabalong (Batulicin)
* Tanah Bumbu (Pelaihari)
* Tapin (Rantau)
i dues ciutats (kota):
* Banjarbaru
* Banjarmasin

## Referències

* ↑ Central Bureau of Statistics: Census 2010
* ↑ Indrabudi, Hermawan. Forestland : its dynamics, disorganised uses and planning in South Kalimantan, Indonesia. Wageningen: s.n., 2002. ISBN 9058087441.
# Cantó de Neuilly-Plaisance

El cantó de Neuilly-Plaisance és un antic cantó francès del departament de Sena Saint-Denis, que estava situat al districte de Le Raincy. Comptava amb el municipi de Neuilly-Plaisance.
Al 2015 va desaparèixer i el seu territori va passar a formar part del cantó de Villemomble.

## Municipis

* Neuilly-Plaisance

## Història

Llista dels consellers generals successius :
| Data d'elecció | Identitat | Partit |
| 1964-1976 | Charles Cathala | Divers droite |
| 1976-1982 | André Macé | PCF |
| 1982-2001 | Christian Demuynck | RPR |
| 2001- | Pierre Facon | UMP, després UDI |
| les dades anteriors no són pas conegudes ||||

## Demografia

Evolució demogràfica :
| 1962 | 1968 | 1975 | 1982 | 1990 | 1999 | 2010 |
| 15.526 | 17.613 | 18.185 | 16.960 | 18.195 | 18.236 | 20.508 |
| A partir de 1990: Població sense dobles comptes |||||||
# Fraport

Fraport AG és una empresa de transport alemanya la qual opera l'Aeroport de Frankfurt i té participació en el funcionament de diferents aeroports de tot el món. Temps enrere, la firma també va aconseguir gestionar el petit Aeroport de Frankfurt-Hahn, localitzat a 130 km a l'oest de la ciutat. Es cotitza tant en la Xetra com en la Borsa de Frankfurt. L'actual director executiu d'empresa és Stefan Schulte. Des de l'any 2009, la companyia compta amb aproximadament 20.000 empleats - uns 17.500 d'ells a Frankfurt - i una facturació anual d'uns 2 mil milions d'euros. Fraport ha estat el principal patrocinador de l'equip Eintracht Frankfurt de la lliga alemanya de futbol des de la temporada 2002-2003.
Fraport també està involucrat en les operacions d'assistència a terra de les aeronaus en els aeroports operats per ell mateix i en els aeroports que opera des de tercers, com és el cas de l'Aeroport Internacional de Viena. Fraport ha treballat perquè els aeroports de Frankfurt i Delhi estiguin preparats per rebre l'Airbus A380.

## Operacions

A més de la gestió de diversos filials i les infraestructures relacionades amb l'Aeroport de Frankfurt, les explotacions de Fraport inclouen els següents companyies d'operació aeroportuària:
| Companyia | Aeroport(s) | País | % propietari |
| Cairo Airport Company | Aeroport Internacional del Caire | Egipte | 0% |
| Daport S.A. | Aeroport Internacional Léopold Sédar Senghor, Aeroport Internacional Blaise Diagne | Senegal | 10% |
| DIAL Delhi International Airport Private Limited | Aeorport Internacional Indira Gandhi | Índia | 10% |
| Flughafen Hannover-Langenhagen GmbH | Aeorport de Hannover-Langenhagen | Alemanya | 30% |
| Fraport IC Ictas Antalya Airport Terminal Investment and Management Inc. | Aeroport d'Antalya | Turquia | 51% |
| Fraport Saudi Arabia Ltd | Aeroport Internacional Rei Abdulaziz, Aeroport Internacional Rei Khalid | Aràbia Saudita | 100% |
| Fraport Twin Star Airport Management AD | Aeroport de Burgas, Aeroport de Varna | Bulgària | 60% |
| Lima Airport Partners S.R.L. | Aeroport Internacional Jorge Chávez | Perú | 100% |
| Northern Capital Gateway LLC | Aeroport de Pulkovo | Rússia | 35,5% |
| Xi'an Xianyang International Airport Co., Ltd. | Aeroport Internacional de Xi'an-Xianyang | Xina | 24,5% |

## Referències

* 1 2 3 4 Annual Report 2009. Fraport.
* ↑ Subsidiaries and Investments Arxivat 2009-08-05 a Wayback Machine.. Fraport.
# Franklin (Tennessee)

Franklin és una població dels Estats Units a l'estat de Tennessee. Segons el cens del 2008 tenia 58.481 habitants.

## Demografia

Segons el cens del 2000, Franklin tenia 41.842 habitants, 16.128 habitatges, i 11.225 famílies. La densitat de població era de 538 habitants/km².
Dels 16.128 habitatges en un 38,6% hi vivien nens de menys de 18 anys, en un 56,2% hi vivien parelles casades, en un 10,8% dones solteres, i en un 30,4% no eren unitats familiars. En el 25% dels habitatges hi vivien persones soles el 5,4% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,55 i el nombre mitjà de persones que vivien en cada família era de 3,09.
Per edats la població es repartia de la següent manera: un 27,9% tenia menys de 18 anys, un 7,5% entre 18 i 24, un 38,1% entre 25 i 44, un 19,2% de 45 a 60 i un 7,4% 65 anys o més.
L'edat mediana era de 33 anys. Per cada 100 dones de 18 o més anys hi havia 90,2 homes.
La renda mediana per habitatge era de 65.506$ i la renda mediana per família de 69.431$. Els homes tenien una renda mediana de 50.226$ mentre que les dones 31.531$. La renda per capita de la població era de 32.160$. Entorn del 5,1% de les famílies i el 6,7% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Franklin». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 12 agost 2010].
* ↑ «Geographic Comparison Table- Franklin». American Fact Finder. Oficina del Cens dels Estats Units, 12-01-2010.
# Gatosa

«Gatosa» té aquests significats:
* Algunes espècies de plantes del gènere Ulex, en especial la gatosa (U. parviflorus) i la gatosa europea (U. europaea)
* Algunes espècies de plantes del gènere Genista
* El socarrell bord (Femeniasia balearica)
* L'argelaga negra (Calicotome spinosa)
# Gat de boca estreta

El gat de boca estreta (Schroederichthys bivius) és una espècie de peix de la família dels esciliorrínids i de l'ordre dels carcariniformes.

## Morfologia

* Els mascles poden assolir 70 cm de longitud total.
* Presenta dimorfisme sexual.

## Reproducció

És ovípar.

## Hàbitat

És un peix marí de clima subtropical que viu entre 14-78m de fondària.

## Distribució geogràfica

Es troba des del Xile central fins a l'Estret de Magallanes i l'Argentina.

## Referències

* 1 2 3 FishBase (anglès)
* ↑ Compagno, L.J.V.: FAO species catalogue. Volum 4. Sharks of the world. An annotated and illustrated catalogue of shark species known to date. Part 2 - Carcharhiniformes. FAO Fish. Synop. 125(4/2):251-655. Any 1984.
* ↑ Dulvy, N.K. i J.D. Reynolds, 1997. Evolutionary transitions among egg-laying, live-bearing and maternal inputs in sharks and rays. Proc. R. Soc. Lond., Ser. B: Biol. Sci. 264:1309-1315.
* ↑ Matallanas, J., M. Carrasson i M. Casadevall, 1993. Observations on the feeding habits of the narrow mouthed cat shark Schroederichthys bivius (Chondrichthyes, Scyliorhinidae) in the Beagle Channel. Cybium 17(1):55-61.
* ↑ Pequeño, G., 1989. Peces de Chile. Lista sistemática revisada y comentada. Rev. Biol. Mar., Valparaiso 24(2):1-132.

## Bibliografia

* Compagno, L.J.V. i V.H. Niem, 1998. Scyliorhinidae. Catsharks. p. 1279-1292. A: K.E. Carpenter i V.H. Niem (eds.) FAO Identification Guide for Fishery Purposes. The Living Marine Resources of the Western Central Pacific. FAO, Roma, Itàlia.
* Compagno, L.J.V., D. Dando i S. Fowler, 2005. A field guide to the sharks of the world. Harper Collins Publishing Ltd., Londres, Gran Bretanya, 368 p.
* Coppola, S.R., W. Fischer, L. Garibaldi, N. Scialabba i K.E. Carpenter, 1994 SPECIESDAB: Global species database for fishery purposes. User's manual. FAO Computerized Information Series (Fisheries). Núm. 9. Roma, Itàlia, FAO. 103 p.
* Eschmeyer, W. N. Genera of Recent Fishes (en anglès). iii + 697. Acadèmia de les Ciències de Califòrnia, 1990. ISBN 0-940228-23-8.
* Eschmeyer, W. N. Catalog of Fishes (en anglès). Acadèmia de les Ciències de Califòrnia, 1998. ISBN 978-0-940228-47-4.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 4a edició. Wiley, 2006. ISBN 978-0471250319.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.

## Enllaços externs

* AQUATAB
# Gat de Cheshire

El Gat de Cheshire és un dels personatges més cèlebres de la novel·la Alícia al país de les meravelles. Apareix i desapareix, mostrant primer el seu somriure, i és un personatge ambigu, perquè mai no queda clar si vol ajudar la nena o no, amb els seus enigmes i reflexions filosòfiques.
La primera aparició coneguda d'aquest nom a la literatura es troba al segle XVIII dins A Classical Dictionary of the Vulgar Tongue de Francis Grose.
El gat de Cheshire s'identifica en gran manera amb el personatge del mateix nom de la novel·la de 1865 de Lewis Carroll Alícia al país de les meravelles. L'Alícia es troba per primera vegada amb el gat de Cheshire a la cuina de la casa de la duquessa, i més tard a les branques d'un arbre, on apareix i desapareix a voluntat, tot i establint amb l'Alícia una conversa divertida però que de vegades la deixa perplexa. El gat de vegades planteja punts filosòfics que molesten o desconcerten l'Alícia; però sembla que l'anima quan apareix de sobte al camp de croquet de la Reina de Cors; i quan és condemnat a mort, desconcerta a tothom per haver fet aparèixer el seu cap sense la resta del cos, fet que provoca un debat entre el botxí i el rei i la reina de cors sobre si un cap incorpori pot ser decapitat. En un moment donat, el gat desapareix gradualment fins que no en queda res més que el seu somriure, i això fa que Alícia comenti que "sovint ha vist un gat sense somriure, però mai un somriure sense gat".
El gat ha esdevingut una icona de la cultura popular i apareix en cançons, representacions plàstiques i llibres diversos.

## Referències

* ↑ Jones, Dan. Cats Who Changed the World: 50 cats who altered history, inspired literature... or ruined everything (en àrab). Welbeck Publishing Group, 2023-04-18, p. 54. ISBN 978-1-914317-90-3.
* ↑ Kiyoteru, Hanada; Thompson, Robin «Cheshire Cat» (en anglès). Art in Translation, 8, 1, 02-01-2016, pàg. 79–91. DOI: 10.1080/17561310.2016.1143710. ISSN: 1756-1310.
* ↑ Mcevory, Sebastian. «The Grin's Cat: Language, Law and Literature». A: Michael Freeman, Fiona Smith (eds). Law and Language: Current Legal Issues Volume 15 (en anglès). OUP Oxford, 2013-02-21, p. 164-186. ISBN 978-0-19-165467-1.
# Fustuari

Fustuari (en llatí fustuarium, en grec antic ξυλοκοπία) anomenat també fusti percutere, era una pena capital, infligida als soldats romans pels delictes militars més greus, segons diu Polibi.
Quan un soldat era condemnat el tribú militar el tocava lleugerament amb un bastó, i el soldats de la legió es tiraven damunt d'ell amb pals i pedres i el mataven generalment al mateix lloc. Si podia fugir, perquè se'l deixava escapar, no podia retornar al seu país natal i cap dels seus parents el podia rebre a casa seva. Aquest càstig es va aplicar durant tota l'època romana, tant a la República com a l'Imperi. S'aplicava en cas de deserció, de covardia o per abandonar les insígnies, segons Titus Livi, Ciceró i Tàcit, i també per altres negligències, com ara no passar les consignes, que podien posar amb perill la seguretat de l'exèrcit, segons Polibi. Domici Calví quan era procònsol a Hispània l'any 39 aC va aplicar aquest càstig a un primipilus, cosa inusual i que sembla que retornava a la severitat de l'edat antiga, segons diu Vel·lei Patercul.
Aquest càstig era diferent de la vitis, el bastó d'autoritat d'un centurió, que l'usava castigant els caps i les espatlles dels soldats per mantenir la disciplina entre les tropes. Diferent també del fustuarium era l'animadversio fustium, un càstig corporal infligit sota l'Imperi als homes lliures, però només als de categoria inferior.

## Referències

* ↑ Polibi. Històries, VI, 37
* ↑ Titus Livi. Ab Urbe Condita, V, 6, 14
* ↑ Ciceró. Filípiques, III, 6, 14
* ↑ Tàcit. Annals, III, 21
* ↑ Vel·lei Patercul. Historiae Romane, II, 78
* ↑ Smith, William (ed.). «Fustuarium». A Dictionary of Greek and Roman Antiquities (1890). [Consulta: 30 abril 2022].

## Bibliografia

* G.Cascarino, L'esercito romano. Armamento e organizzazione, Vol. II - Da Augusto ai Severi, Rimini, 2008, ISBN 978-88-84741738. (italià)
* P.Connolly, Greece and Rome at war, Londres, 1998, ISBN 1-85367-303-X. (anglès)
# Galougo

El Galougo és un petit riu de Mali, afluent per l'esquerra del Senegal, que desaigua prop de la població de Galougo que li dona el nom. situada a uns 20 km a l'oest de Bafoulabé. Antigament va formar el límit oriental del cercle de Médine al territori de l'Alt Senegal (des de 1890 territori del Sudan Francès i des de 1892 colònia del Sudan Francès).
A la petita població de Galuogo hi havia una estació de mesurament del riu Senegal.
# GNU Debugger

GNU Debugger, o simplement GDB, és el depurador estàndard per al sistema operatiu GNU. No obstant això, el seu ús no es limita estrictament al sistema operatiu GNU; és un depurador portable que es pot executar en molts sistemes Unix-like i en Windows. Funciona amb molts llenguatges de programació com Ada, C, C++, Objective-C, Free Pascal, Fortran, Java i parcialment altres.

## Referències

* ↑ «GNU Debugger for Windows» (en anglès). equation.com. [Consulta: 18 abril 2016].
* ↑ «Supported Languages» (en anglès). sourceware.org. Arxivat de l'original el 21 d’abril 2016. [Consulta: 18 abril 2016].

## Vegeu també

* LLDB (Depurador)

## Enllaços externs

             A Wikimedia Commons hi ha contingut multimèdia relatiu a: GNU Debugger
* GNU Debugger - Lloc web oficial
# Gai Claudi Pulcre (cònsol 92 aC)

Gai Claudi Pulcre (en llatí Caius Claudius App. F. C. N. Pulcher) va ser un magistrat romà. Era fill d'un Appius Claudius Pulcher, desconegut, i net de Gai Claudi Pulcre, cònsol l'any 130 aC.
L'any 100 aC va ser un dels nobles que va prendre les armes contra Luci Appuleu Saturní. L'any 96 aC va ser edil curul i va celebrar uns jocs en els que es van veure per primera vegada elefants al circ i pintures per les decoracions escèniques. El 95 aC va ser pretor a Sicília i va establir un senat pels halesins. Els mamertins el van nomenar el seu patró.
L'any 92 aC va ser cònsol juntament amb Marc Perpenna. Ciceró diu d'ell que era home amb gran poder de convenciment i un bon orador.

## Referències

* ↑ Smith, William (ed.). Dictionary of Greek and Roman Biography and Mythology. Vol. I. Londres: Walton and Maberly, 1841, p. 769-770.
# Gant-Wevelgem 1937

La Gant-Wevelgem 1937 fou la 4a edició de la cursa ciclista Gant-Wevelgem. Es va disputar el 13 de maig de 1937 sobre un recorregut de 160 km. El vencedor fou el belga Robert Van Eenaeme, que s'imposà a l'esprint al seu company d'escapada, el també belga Albert Ritserveldt. André Hallaert, completà el podi.

## Classificació final

| Cilista | Equip | Temps |
| 1 | Robert Van Eenaeme (BEL) | 4h 20' 00" |
| 2 | Albert Ritserveldt (BEL) | + 0" |
| 3 | André Hallaert (BEL) | + 15" |
| 4 | Michel Verschueren (BEL) | + 30" |
| 5 | René De Walsche (BEL) | + 30" |
| 6 | Pol Verschueren (BEL) | + 30" |
| 7 | Joseph Croes (BEL) | + 30" |
| 8 | Alphonse Demulder (BEL) | + 30" |
| 9 | Marcel Van Schelle (BEL) | + 1' 40" |
| 10 | Albert Van Herzele (BEL) | + 3' 20" |

## Referències

* ↑ «Gent - Wevelgem (World Tour), Belgium». BikeRaceInfo. [Consulta: 21 gener 2018].
* ↑ «1937 Gent - Wevelgem, Belgium». BikeRaceInfo. [Consulta: 21 gener 2018].
* ↑ «4ème Gand-Wevelgem 1937». Memoire du cyclisme. Arxivat de l'original el 29 agost 2004.
* ↑ «1937 Gent - Wevelgem in Flanders Fields». First Cycling. [Consulta: 21 gener 2018].

## Enllaços externs

* Web de la cursa (anglès) (neerlandès)
# Gastronomia d'Astúries

La gastronomia asturiana és la gastronomia tradicional pròpia d'Astúries. Té elements que l'emparenten amb la cuina gallega, la normanda i la bretona. Dos dels plats més coneguts són la fabada i la caldereta. Hi ha més de cent varietats diferents d'excel·lents formatges artesans, dels quals el formatge blau de cabrales és el més popular. La beguda asturiana per excel·lència és la sidra.
Cal tenir en compte que Astúries té dues característiques que queden reflectides en la seva gastronomia; d'una banda té costa al mar Cantàbric, cosa que li proporciona abundants elements marins (peix i marisc), i per altra banda compta amb la serralada Cantàbrica, amb profundes valls en les quals s'hi cria el bestiar en semi-llibertat, donant carn i llet de característiques autòctones, com la vaca casina.

## Vegeu també

* Cachopu
* Mancomunitat Comarca de la Sidra, associació de municipis d'Astúries
* Pastís d'escórpora

## Enllaços externs

* Plana de Guiastur (castellà)